Jambu air

Jambu air, jambu merah atau nama saintifiknya Syzygium aqueum merupakan tumbuhan dalam famili Myrtaceae bertaburan asal di kawasan ekologi tropika Malesia merangkumi kepulauan Nusantara dan Filipina serta pulau Papua dan Queensland di utara Australia.

Buah ini sering dikelirukan dengan jambu madu kerana rupa kedua-dua buah ini yang hampir sama.

 Peristilahan 
Nama-nama setempat yang diberikan untuk buah ini serata kepulauan Nusantara termasuk:

 jambu air mawar (di Malaysia)
 jambu cili (di Singapura)
 bahasa Minangkabau: jambu aie
 bahasa Sunda: jambu cai
 bahasa Jawa: jambu wer
 bahasa Madura: jhâmbhu wir, kalampok
 nyambu er (Bl.)
 kumpas, kumpasa, kombas, kembes (Sulawesi Utara)
 jambu jene, jambu salo (Sulawesi Selatan)

 Botani 
Pokok jambu air umumnya malar hijau berupa perdu mencapai ketinggian antara 3 hingga 10 meter, batang-batang pokok bengkak-bengkok dan bercabang dari pangkal pohon, kadang-kadang gemangnya mencapai 50 cm. Daun tunggal terletak berhadapan, bertangkai 0.5-1.5 cm. Helaian daun berbentuk bujur lonjong dengan panjang antara 7 hingga 25 sm dan 2.5 hingga 16 sm lebar.

Bunga-bunga jambu menjambak  di hujung ranting (terminal) atau muncul di ketiak daun yang telah gugur (aksial), setiap jambak mempunyai 3-7 kuntum bunga kuning keputihan. Buah yang dihasilkan berupa beri dengan pangkal kecil dan hujung sangat melebar hampir mirip gasing; kulit buahnya licin dan berwarna merah apabila masak. Buah ini apabila digigit terasa segah rangup dengan tekstur mirip tembikai; isinya putih dan ranum berair dengan rasa masam manis. Biji benihnya kecil 1 hingga 2 sampai sebanyak 6 butir didapati dalam sebiji buah.Steenis, CGGJ van. 1981. Flora, untuk sekolah di Indonesia. PT Pradnya Paramita, Jakarta. Hal. 328.

Kegunaan
 Pemakanan 
Jambu air boleh dimakan segar begitu sahaja atau dengan cicahan. Ia juga boleh dihidangkan secara rojak mahupun dimasinkan.Verheij, E.W.M. dan R.E. Coronel (eds.). 1997. Sumber Daya Nabati Asia Tenggara 2: Buah-buahan yang dapat dimakan. PROSEA – Gramedia. Jakarta. ISBN 979-511-672-2. Hal. 376-380.

Daun pokok jambu ini khusus digunakan masyarakat Kabupaten Kuningan di Jawa Barat sebagai pembalut khas untuk tapai ketan keistimewaan daerah tersebut.

 Tujuan lain 
Kayunya yang keras dan berwarna kemerahan cukup baik sebagai bahan bangunan; ia juga baik digunakan sebagai kayu bakar. 

Rujukan

Pautan luar
 Maklumat lanjut spesies di Flora and Fauna Web Lembaga Taman Negara SIngapura

Kategori:Buah
Kategori:Pokok buah-buahan
Kategori:Myrtaceae